送孫偉夫
作者：葉適
朝代：宋

paragraphs: 我友睎顔人，造道最勇决。
智校一驛敏，書贏萬籤閲。
吐詞春嶽麗，景行寒泉潔。
良工制瑚簋，本爲郊廟設。
便留刊字正，稍上裨衮闕。
遠尋豐城劍，虛負歷山月。
發嫌梅柳催，到恨桃杏歇。
親年過八袠，輿致經九折。
紙迷版簿內，稅役半緣絕。
云此新進士，銓限凜難越。
廳荒茅壓項，饌惡芹縮舌。
哿矣無情游，自傷垂老別。